Document ID: 31986R3157

*****
ΚΑΝΟΝΙΣΜΟΣ (ΕΟΚ) αριθ. 3157/86 ΤΗΣ ΕΠΙΤΡΟΠΗΣ
της 16ης Οκτωβρίου 1986
που τροποποιεί τον κανονισμό (ΕΟΚ) αριθ. 3143/85 σχετικά με τη διάθεση σε μειωμένη τιμή βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1335/86 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 3143/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2889/86 (4), εισήγαγε ένα καθεστώς πωλήσεως σε μειωμένη τιμή του βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου·
ότι, προκειμένου να επιτραπεί σημαντικότερη διάθεση αυτού του συμπυκνωμένου βουτύρου, θα πρέπει να αυξηθεί η μείωση της τιμής του βουτύρου όπως καθορίσθηκε στο άρθρο 2 παράγραφος 1 του κανονισμού (ΕΟΚ) αριθ. 3143/85 και να προσαρμοσθεί, συνεπώς, το ποσό της εγγυήσεως μεταποιήσεως που αναφέρεται στην παράγραφο 4 ·
ότι η πείρα που αποκτήθηκε έδειξε ότι είναι σκόπιμο να διευκρινισθούν ορισμένες διατάξεις του κανονισμού (ΕΟΚ) αριθ. 3143/85 σε θέματα ελέγχου για να προσδιοριστεί ότι το σύνολο του λιανικού εμπορίου, όποια και αν είναι η διάρθρωσή του, αποκλείεται από το πεδίο εφαρμογής των ελέγχων· ότι θα πρέπει, κατά συνέπεια, να επεκταθεί στις κεντρικές προμηθευτικές υπηρεσίες των επιχειρήσεων λιανικής διανομής του άρθρου 7 παράγραφος 3 του εν λόγω κανονισμού με ισχύ από την ημερομηνία ενάρξεως ισχύος του·
ότι ο κανονισμός (ΕΟΚ) αριθ. 1152/86 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 2385/86 (6), έχει προβλέψει ενέργειες διαφημίσεως και προωθήσεως υπέρ του συμπυκνωμένου βουτύρου που προορίζεται για την άμεση κατανάλωση · ότι η πείρα που αποκτήθηκε έδειξε ότι είναι αναγκαίο να ενισχυθούν αυτές οι ενέργειες για να βελτιωθεί η διάδοση αυτού του προϊόντος· ότι, για το σκοπό αυτό, είναι προτιμότερο, αντί να εξασφαλισθεί η πλήρης επίδραση της επιπτώσεως της μειώσεως της τιμής του βουτύρου παρεμβάσεως μέχρι το στάδιο του λιανικού εμπορίου, να αφεθεί στους ενδιαφερόμενους εμπορευόμενους φορείς η δυνατότητα να προωθήσουν το προϊόν τους· ότι θα πρέπει, συνεπώς, να διαγραφεί η απαίτηση που αναφέρεται στο άρθρο 8 του κανονισμού (ΕΟΚ) αριθ. 3143/85 προβλέποντας συγχρόνως ότι τα κράτη μέλη ανακοινώνουν περιοδικά στην Επιτροπή τις τιμές λιανικής πωλήσεως συμπυκνωμένου βουτύρου που παρατηρήθηκαν στην πραγματικότητα·
ότι, βάσει του άρθρου 9 παράγραφος 5 πρώτο εδάφιο, οι αναγκαίες αποδείξεις για την αποδέσμευση της εγγυήσεως μεταποιήσεως πρέπει να προσκομίζεται εντός προθεσμίας δώδεκα μηνών από τη σύμβαση του συμβολαίου· ότι θα πρέπει, για λόγους διοικητικών δυσκολιών, να γίνει αυτή η προθεσμία δεκαοχτώ μήνες ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3143/85 τροποποιείται ως εξής:
1. Στο άρθρο 2 παράγραφος 1, οι όροι «243 ECU» αντικαθίστανται από τους όρους «263 ECU».
2. Στο άρθρο 2 παράγραφος 4, οι όροι «253 ECU» αντικαθίστανται από τους όρους «273 ECU».
3. Στο άρθρο 7 παράγραφος 3, προστίθεται το ακόλουθο κείμενο: «και αυτές που πραγματοποιούνται από τις κεντρικές προμηθευτικές υπηρεσίες των επιχειρήσεων λιανικής διανομής.»
4. Το άρθρο 8 καταργείται.
5. Στο άρθρο 9 παράγραφος 5 πρώτο εδάφιο, οι όροι «δώδεκα μήνες» αντικαθίστανται από τους όρους «δεκαοχτώ μήνες».
6. Το άρθρο 10 αντικαθίσταται από το ακόλουθο κείμενο:
«Άρθρο 10
Τα κράτη μέλη ανακοινώνουν στην Επιτροπή:
- την Τρίτη κάθε εβδομάδας, τις ποσότητες του βουτύρου που πωλήθηκαν, διακρίνοντας εκείνες για τις οποίες η μεταποίηση προβλέπεται σε ένα άλλο κράτος μέλος,
- στην αρχή κάθε τριμήνου, τις τιμές λιανικής πωλήσεως του συμπυκνωμένου βουτύρου που διαπιστώθηκαν κατά τη διάρκεια του προηγούμενου τριμήνου.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Το σημείο 3 του άρθρου 1 εφαρμόζεται από τις 25 Νοεμβρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Οκτωβρίου 1986.

Labels: 12
3
17
19